b'\n_START_ARTICLE_\nPal\xc4\x97p\xc4\x97 (teatras)\n_START_PARAGRAPH_\n\xe2\x80\x9ePal\xc4\x97p\xc4\x97\xe2\x80\x9c \xe2\x80\x93 Vilniaus Gedimino technikos universiteto (VGTU) teatras\xe2\x80\x93studija. \xc4\xaekurtas 1999 m. re\xc5\xbeisieriaus Olego Kesmino, prie\xc5\xa1 tai dirbiusio Nacionaliniame dramos teatre.\n_START_SECTION_\nIstorija\n_START_PARAGRAPH_\nSavo k\xc5\xabrybin\xc4\xaf keli\xc4\x85 \xe2\x80\x9ePal\xc4\x97p\xc4\x97\xe2\x80\x9d prad\xc4\x97jo dviem skirtingais pastatymais: modernia pjese - P\xc4\x97terio \xc5\xa0aferio \xe2\x80\x9eEquus\xe2\x80\x9d ir Viljamo \xc5\xa0ekspyro \xe2\x80\x9eAudros\xe2\x80\x9d interpretacija, pavadinta \xe2\x80\x9eAuditorija 225\xe2\x80\x9d. Pirmoji naujai atsiradusios ir tada dar netur\xc4\x97jusios pavadinimo teatro studijos premjera \xc4\xafvyko 2000 m. kovo 9 d., kai publika pirm\xc4\x85kart i\xc5\xa1vydo \xe2\x80\x9eEquus\xe2\x80\x9d spektakl\xc4\xaf._NEWLINE_VGTU \xe2\x80\x9ePal\xc4\x97p\xc4\x97s\xe2\x80\x9d teatras-studija neturi \xc4\xafprastos teatro sal\xc4\x97s - vaidinimams yra pritaikytos dvi greta esan\xc4\x8dias auditorijos. \xc5\xa0iose kamerin\xc4\x97se patalpose, talpinan\xc4\x8diose 30-50 \xc5\xbei\xc5\xabrov\xc5\xb3, ir yra rodomi teatro vaidinimai, o scenografijai panaudojamos patalpos sienos. \xc5\xa0iuo metu studijos veikloje dalyvauja apie 40-50 \xc5\xbemoni\xc5\xb3 - ne vien VGTU student\xc5\xb3. Daugumos j\xc5\xb3 studijos ar darbas visi\xc5\xa1kai nesusij\xc4\x99 su menais. Nepaisant to, studijos nariai ne tik vaidina, bet ir patys re\xc5\xbeisuoja, kuria dekoracijas ir kostiumus, taip pat dirba \xc5\xa1viesos ir garso operatoriais, ruo\xc5\xa1ia spektakli\xc5\xb3 program\xc4\x97les ir afi\xc5\xa1as._NEWLINE_Teatras-studija \xe2\x80\x9ePal\xc4\x97p\xc4\x97\xe2\x80\x9d aktyviai dalyvauja u\xc5\xbesienyje vykstan\xc4\x8diuose tarptautiniuose universitetini\xc5\xb3 teatr\xc5\xb3 festivaliuose (Pranc\xc5\xabzijoje, Belgijoje, Latvijoje, Graikijoje, Rumunijoje, Maroke, Italijoje, Ispanijoje, Baltarusijoje, Rusijoje), Tarptautiniame vaik\xc5\xb3 ir jaunimo festivalyje \xe2\x80\x9eMes\xe2\x80\x9d. Kartu \xe2\x80\x9ePal\xc4\x97p\xc4\x97s\xe2\x80\x9d nariai ne tik dalyvauja, bet ir aktyviai prisideda organizuodami Tarptautinius universitet\xc5\xb3 teatr\xc5\xb3 forumus._NEWLINE_Kasmet teatras sukuria ma\xc5\xbeiausiai du naujus spektaklius. Per sezon\xc4\x85, kuris t\xc4\x99siasi nuo rugs\xc4\x97jo iki bir\xc5\xbeelio, parodoma apie 100 spektakli\xc5\xb3, i\xc5\xa1 j\xc5\xb3 pus\xc4\x99 anks\xc4\x8diau sukurt\xc5\xb3.'